Document ID: 32015D0267

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/267 ΤΗΣ ΕΠΙΤΡΟΠΉΣ της 17ης Φεβρουαρίου 2015 για την τροποποίηση του παραρτήματος II της απόφασης 2007/777/ΕΚ όσον αφορά την καταχώριση της Ιαπωνίας στον κατάλογο των τρίτων χωρών ή περιοχών τους από τις οποίες επιτρέπεται η εισαγωγή στην Ένωση ορισμένων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων [κοινοποιηθείσα υπό τον αριθμό C(2015) 738] (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 σημείο 1 πρώτο εδάφιο, το άρθρο 8 σημείο 4 και το άρθρο 9 παράγραφος 4 στοιχείο γ), Εκτιμώντας τα ακόλουθα: (1) Η απόφαση 2007/777/ΕΚ της Επιτροπής (2) καθορίζει τους κανόνες για την υγεία των ζώων και τη δημόσια υγεία όσον αφορά την εισαγωγή στην Ένωση και τη διαμετακόμιση και την αποθήκευση στην Ένωση φορτίων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων («τα εμπορεύματα»). (2) Στο μέρος 2 του παραρτήματος II της απόφασης 2007/777/ΕΚ περιλαμβάνεται κατάλογος τρίτων χωρών ή μερών τους από όπου επιτρέπεται η είσοδος στην Ένωση αυτών των εμπορευμάτων, υπό την προϋπόθεση ότι έχουν υποστεί τις σχετικές επεξεργασίες που αναφέρονται στο μέρος 4 του εν λόγω παραρτήματος. Σκοπός των σχετικών επεξεργασιών είναι η εξάλειψη ορισμένων κινδύνων για την υγεία των ζώων οι οποίοι συνδέονται με τα συγκεκριμένα εμπορεύματα και την κατάσταση της υγείας των ζώων στην τρίτη χώρα ή σε μέρη αυτής. Στο μέρος 4 παρουσιάζεται μία μη ειδική επεξεργασία, «A», και ορισμένες ειδικές επεξεργασίες, «B» έως «F», οι οποίες καταχωρίζονται κατά φθίνουσα σειρά αυστηρότητας του κινδύνου για την υγεία των ζώων ο οποίος συνδέεται με το εμπόρευμα. (3) Η Ιαπωνία δεν περιλαμβάνεται στο μέρος 2 του παραρτήματος II της απόφασης 2007/777/ΕΚ ως τρίτη χώρα από την οποία επιτρέπεται η εισαγωγή των εμπορευμάτων στην Ένωση. Ωστόσο, η Ιαπωνία ζήτησε να προστεθούν τα εκτρεφόμενα δίχηλα θηράματα, τα πουλερικά και εκτρεφόμενα πτερωτά θηράματα (εκτός των στρουθιονιδών) στον κατάλογο για τα εμπορεύματα που λαμβάνονται από εγχώρια βοοειδή και χοίρους. (4) Ο κανονισμός (ΕΕ) αριθ. 206/2010 της Επιτροπής (3) καθορίζει τις απαιτήσεις κτηνιατρικής πιστοποίησης για την εισαγωγή νωπού κρέατος στην Ένωση. Σύμφωνα με τον εν λόγω κανονισμό, οι αποστολές νωπού κρέατος που προορίζεται για κατανάλωση από τον άνθρωπο μπορούν να εισάγονται στην Ένωση μόνο εάν προέρχονται από τρίτες χώρες, περιοχές ή τμήματά τους που παρατίθενται στο μέρος 1 του παραρτήματος II του εν λόγω κανονισμού, και εάν συμμορφώνονται με τις σχετικές απαιτήσεις που καθορίζονται στη νομοθεσία της Ένωσης. (5) Η Ιαπωνία έχει καταχωριστεί στο μέρος 1 του παραρτήματος II του κανονισμού (ΕΕ) αριθ. 206/2010 όσον αφορά τις αποστολές νωπού βοείου κρέατος και, ως εκ τούτου, αναγνωρίζεται από τη νομοθεσία της Ένωσης ότι παρέχει επαρκείς εγγυήσεις για την υγεία των ζώων όσον αφορά τις εν λόγω αποστολές. Ως εκ τούτου, η εισαγωγή στην Ένωση των αποστολών που προέρχονται από την εν λόγω τρίτη χώρα και αφορούν εμπορεύματα που λαμβάνονται από βοοειδή, όπως αναφέρεται στο μέρος 2 του παραρτήματος II της απόφασης 2007/777/ΕΚ, θα πρέπει να επιτρέπεται, με την επιφύλαξη της μη ειδικής επεξεργασίας «A», που προβλέπεται στο μέρος 4 του εν λόγω παραρτήματος. (6) Το 2014 η Ιαπωνία κοινοποίησε στον Παγκόσμιο Οργανισμό για την υγεία των ζώων (OIE) εστίες γρίπης των πτηνών υψηλής παθογονικότητας (HPAI) του υποτύπου H5 σε εκμεταλλεύσεις στο έδαφός της. Η Ιαπωνία έχει εφαρμόσει πολιτική εξολόθρευσης των πτηνών για τον έλεγχο της συγκεκριμένης νόσου και τον περιορισμό της εξάπλωσής της. Επιπλέον, σε αρκετές περιπτώσεις, επιβεβαιώθηκαν κρούσματα HPAI του υποτύπου H5 σε άγρια πτηνά στο έδαφος της Ιαπωνίας. Ως εκ τούτου, η εισαγωγή στην Ένωση των αποστολών που προέρχονται από την εν λόγω τρίτη χώρα και αφορούν εμπορεύματα που λαμβάνονται από πουλερικά, όπως αναφέρεται στο μέρος 2 του παραρτήματος II της απόφασης 2007/777/ΕΚ, θα πρέπει να επιτρέπεται, με την επιφύλαξη της ειδικής επεξεργασίας «D», που προβλέπεται στο μέρος 4 του εν λόγω παραρτήματος. (7) Η Ιαπωνία κοινοποιεί στον OIE τις εστίες ασθενειών των χοίρων. Η κατάσταση στην εν λόγω τρίτη χώρα είναι ευνοϊκή όσον αφορά τις ασθένειες στις οποίες είναι ευπαθή τα είδη χοίρων και για τις οποίες οι εγγυήσεις πρέπει να ορίζονται σε πιστοποιητικό σύμφωνα με τον κανονισμό (ΕΕ) αριθ. 206/2010. Ως εκ τούτου, η εισαγωγή στην Ένωση των αποστολών που προέρχονται από την εν λόγω τρίτη χώρα και αφορούν εμπορεύματα που λαμβάνονται από χοίρους, όπως αναφέρεται στο μέρος 2 του παραρτήματος II της απόφασης 2007/777/ΕΚ, θα πρέπει να επιτρέπεται, με τον όρο ότι έχουν υποστεί την ειδική επεξεργασία «B», που προβλέπεται στο μέρος 4 του εν λόγω παραρτήματος. (8) Ως εκ τούτου, το μέρος 2 του παραρτήματος II της απόφασης 2007/777/ΕΚ θα πρέπει να τροποποιηθεί, ώστε να επιτραπεί η εισαγωγή στην Ένωση από την Ιαπωνία εμπορευμάτων που λαμβάνονται από εγχώρια βοοειδή και χοίρους, εκτρεφόμενα δίχηλα θηράματα, πουλερικά και εκτρεφόμενα πτερωτά θηράματα (εκτός των στρουθιονιδών). (9) Επομένως, η απόφαση 2007/777/ΕΚ θα πρέπει να τροποποιηθεί αναλόγως. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το μέρος 2 του παραρτήματος II της απόφασης 2007/777/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 17 Φεβρουαρίου 2015.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
956
2106
2711
614
5962
3156
2737
6205
5877

EuroVoc IDs (Expanded): 2442
956
2106
2711
614
5962
3156
2737
6205
5877

Dataset Source: meu

Split: test